YouTube

**YouTube** ( ’’) je servis za hosting videa i veb&zwj;-platforma sa sjedištem u San Brunu (Kalifornija); u vlasništvu je Gugla. Tri bivša zaposlenika PayPal&zwj;-a: Čad Herli, Stiv Čen i Džaved Karim&nbsp;– napravili su servis u februaru 2005. godine. Gugl je kupio sajt u novembru 2006. za 1,65&nbsp;milijardi dolara; YouTube je jedna od Googleovih podružnica.

YouTube pruža korisnicima mogućnost da otpreme, pogledaju, ocijene, podijele, dodaju na plejlistu, prijave, komentarišu otpremljene uratke (npr. video), te da se „pretplate” na kanale korisnika. Nudi širok raspon sadržaja koji generišu korisnici, kao i korporativni mediji. Dostupni sadržaji uključuju videoklipove, klipove televizijskih programa i same programe, muzičke spotove, kratke i dokumentarne filmove, audiosnimke, trejlere filmova, strimovanje uživo i drugi sadržaj kao što je videobloging, kratki originalni videosnimci i edukacioni sadržaj. Većinu sadržaja na YouTube otpremaju pojedinci, a medijske korporacije kao što je CBS, BBC, Vevo ili Hulu nude nešto od svog materijala preko YouTube&zwj;-a kao dio programa partnerstva sa YouTube-om. Neregistrovani korisnici ne mogu da otpremaju niti da komentarišu. Uraci koji se smatraju potencijalno neprikladnima dostupni su samo registrovanim korisnicima koji moraju da potvrde da imaju najmanje 18 godina starosti.

YouTube i mnogi „kreatori” zarađuju od prihoda reklamiranja preko Googleovog AdSense&zwj;-a, programa reklamiranja za posjetioce sajta. Velika većina videa je besplatna za gledanje, ali postoje izuzeci (uključujući premijum kanale zasnovane na pretplati, iznajmljivanje filmova kao i servise za pretplatu koji nude premijum i strimovanje muzike bez reklama te pristup svem sadržaju bez reklama uključujući ekskluzivni sadržaj koji dolazi od značajnih ličnosti – YouTube Music i YouTube Premium). U februaru 2017. godine, bilo je preko 400 sati otpremljenog sadržaja na YouTube svake minute te milijarda sati sadržaja pogledanog na YouTube&zwj;-u svakog dana. U avgustu 2018, sajt je bio rangiran kao drugi najpopularniji u svijetu (prema rangiranju koje izračunava Alexa Internet), poslije  ''www.google.com''. U maju 2019, više od 500 sati sadržaja otpremano je svake minute.

Zaposlenici i otpremaoci su pretrpjeli kriticizam po pitanju mnogih aspekata rada: tretiranje sadržaja zaštićenog autorskim pravima a uključenog u otpremljene uratke, algoritmi preporuke koji daju prednost uracima koji promovišu teorije zavjere, hostovanje uradaka koji prividno imaju djecu kao ciljnu publiku ali sadrže nasilan  seksualno sugestivan sadržaj koji uključuje popularne likove, hostovanje uradaka manjina a koji privlače pedofilske aktivnosti u dijelu za komentare, mijenjanje pravila o tipovima sadržaja koji je pogodan za monetiziranje reklamiranjem.

## Historija kompanije

YouTube su osnovali Steve Chen, Chad Hurley i Jawed Karim, koji su bili među prvim zaposlenicima PayPal-a. Hurley je studirao dizajn na Indiana Univerzitetu Pennsylvanije, a Chen i Karim su zajedno studirali informatiku na Univerzitetu Illinois u Urbana-Champaignu.

Karim je rekao da je inspiracija za YouTube prvi put došla po ulozi Janet Jackson u incidentu na Super Bowlu iz 2004, kada joj je dojka postala vidljiva tokom performansa, a kasnije po cunamiju u Indijskom okeanu 2004. Karim na internetu nije lako mogao da pronađe videoklipove nijednog događaja, što ga je dovelo na ideju o sajtu za dijeljenje videa. Hurley i Chen su rekli da je originalna ideja za YouTube bila videoverzija onlajn servisa za upoznavanje, te pod uticajem web-sajta Hot or Not. Poteškoće u pronalasku dovoljno videa za upoznavanje dovele su do promjene planova, a osnivači sajta su odlučili da prihvate otpremanja bilo kojeg tipa videa.

Prema priči koja se često ponavljala u medijima, Hurley i Chen su razvili ideju za YouTube tokom prvih mjeseci 2005. godine, nakon čega su iskusili poteškoću dijeljenja videa snimljenih na večeri i zabavi u Chenovom stanu u San Franciscu. Karim nije prisustvovao zabavi i opovrgavao je da se desila, a Chen je komentarisao da je ideja da je YouTube osnovan nakon večere i zabave „bila vjerovatno vrlo pojačana marketinškim idejama oko stvaranja priče koja je vrlo probavljiva”.

YouTube je počeo kao tehnološki startap finansiran kapitalom poduhvata, primarno investicijom od 11,5 miliona dolara od Sequoia Capitala te investicijom od 8 miliona dolara od Artis Capital Managementa u periodu između novembra 2005. i aprila 2006. godine. Prva sjedišta YouTube-a bila su smještena iznad picerije i japanskog restorana u San Mateu (California). Ime domene `www.youtube.com` aktivirano je 14. februara 2005, a web-sajt je razvijen u toku nekoliko uslijedjelih mjeseci. Prvi video na YouTube-u, naslovljen *[[Me at the zoo]]*, prikazuje koosnivača Jaweda Karima u Sandiješkom zoou. Video je otpremljen 23. aprila 2005. i može još uvijek da se pogleda na sajtu. YouTube je ponudio javno beta testiranje sajta u maju 2005. godine. Prvi video koji je dosegao jedan milion pregleda bila je Nikeova reklama sa Ronaldinhom u novembru 2005. Nakon investicije od 3,5 miliona dolara od Sequoia Capitala u novembru, sajt je zvanično pokrenut 15. decembra 2005, a do tada je imao 8 miliona pregleda dnevno.

U vrijeme zvaničnog pokretanja, YouTube nije imao toliko prepoznavanje na tržištu. U sedmici pokretanja YouTube-a, u programu *[[Saturday Night Live]]* NBC Universala puštena je parodija *[[Lazy Sunday (pjesma The Lonely Islanda)|Lazy Sunday]]* The Lonely Islanda. Nezvanična otpremanja parodije na YouTube privukla su više od pet miliona kolektivnih pregleda prije nego što su uklonjeni na zahtjev NBC Universala oko dva mjeseca kasnije; njihova kratka dostupnost na sajtu nije samo pomogla da se pročuje za ime YouTube, nego je i omogućila korisnicima da vide kako sajt nije samo za ljubitelje videa i ljude koji prave vlastiti videosadržaj, nego i sredstvo za dijeljenje drugih vrsta videa, kao što su televizijski klipovi i muzička videa. Sajt je ostvario rapidni rast i u julu 2006. kompanija je objavila da se više od 65.000 novih videa otprema svakog dana, te da sajt ima 100 miliona pregleda videa dnevno. Prema podacima koje je objavila istraživačka kompanija comScore, YouTube je dominantan provajder onlajn videa u SAD-u, sa tržišnim udjelom od oko 43% i više od 14 milijardi pregleda videa u maju 2010.

U maju 2011, 48 sati novih videa se otpremalo na sajt svake minute, što se povećalo na 60 sati svake minute u januaru 2012, 100 sati svake minute u maju 2013, 300 sati svake minute u novembru 2014. i 400 sati svake minute u februaru 2017. Januara 2012, sajt je imao 800 miliona jedinstvenih korisnika mjesečno. *[[The Daily Telegraph]]* je 2008. tvrdio da je 2007. YouTube potrošio toliko bandwidtha kao i cijeli internet 2000. godine. Prema provajderima web-analitike treće strane, Alexi i SimilarWeb-u, YouTube je drugi najposjećeniji web-sajt na svijetu, u decembru 2016; SimilarWeb takođe navodi YouTube kao top TV i video web-sajt globalno, koji privlači više od 15 milijardi posjetilaca mjesečno. U oktobru 2006, YouTube se preselio u novi ured u San Brunu (California).

Izbor imena `www.youtube.com` doveo je do problema zbog web-sajta sličnog imena, `www.utube.com`. Vlasnik drugog sajta, Universal Tube & Rollform Equipment, podnio je tužbu protiv YouTube-a u novembru 2006. nakon što je bio redovno preposjećen od strane ljudi koji traže YouTube. Universal Tube je stoga promijenio ime svog web-sajta u `www.utubeonline.com`.

Dana 9. oktobra 2006, Google Inc. je objavio da je kupio YouTube za 1,65 milijardi dolara u Google stocku, a dogovor je zaključen 13. novembra 2006. godine.

U martu 2010, YouTube je počeo s besplatnim strimovanjem određenog sadržaja, uključujući 60 utakmica kriketa Indijske premijer lige. Prema YouTube-u, ovo je bilo prvo svjetsko besplatno onlajn emitovanje većeg sportskog događaja. Dana 31. marta 2010, web-sajt YouTube je pokrenuo novi dizajn, s ciljem pojednostavljenja interfejsa i povećavanja vremena koje korisnici provode na sajtu. Menadžer proizvoda u Googleu Shiva Rajaraman komentarisao je: „Zaista smo osjećali da moramo napraviti korak unazad i ukloniti nered.” U maju 2010, YouTube videa su gledana više od dvije milijarde puta dnevno. Ovo se povećalo na tri milijarde u maju 2011, odnosno četiri milijarde u januaru 2012. U februaru 2017, svaki dan se pregledala jedna milijarda sati YouTube-a.

U oktobru 2010, Hurley je objavio da više neće biti na funkciji kao CEO YouTube-a radi preuzimanja uloge savjetnika, a da će Salar Kamangar postati čelnik kompanije. U aprilu 2011, James Zern, softver inžinjer u YouTube-u, otkrio je da 99% pregleda na sajtu dolazi od 30% videa. U novembru 2011, sajt za društveno umrežavanje Google+ integrisan je direktno sa YouTube-om i web-pretraživačem Chrome, omogućavajući da se videa na YouTube-u gledaju unutar interfejsa Google+-a.

U decembru 2011, YouTube je pokrenuo novu verziju interfejsa sajta, pri čemu su videokanali prikazani u centralnoj koloni početne stranice, nalik na news feedove sajtova za društveno umrežavanje. U isto vrijeme, uvedena je nova verzija logoa YouTube-a, sa tamnijom nijansom crvene, što je prva promjena dizajna od oktobra 2006. godine.

Početkom marta 2013, YouTube je finalizirao tranziciju za sve kanale na prethodno opcioni „*One* Channel Layout”, čime su uklonjene mnoge opcije prilagođavanja i izmjenljive slike pozadina, radi dosljednosti, a informacije o kanalu razdvojene u zasebne kartice (*Home/Feed*, *Videos Playlists*, *Discussion*, *About*) umjesto da su na jednoj unificiranoj stranici.

U maju 2013, YouTube je pokrenuo pilot program za provajdere sadržaja, kako bi se na platformi ponudili premijum kanali zasnovani na novčanoj pretplati. U februaru 2014, Susan Wojcicki je imenovana za CEO-a YouTube-a. U novembru 2014, YouTube je objavio servis za pretplatu poznat kao „Music Key”, koji je nudio strimovanje muzičkog sadržaja bez reklama na YouTube-u, uz postojeći servis Google Play Music.

U februaru 2015, YouTube je pokrenuo sekundarnu mobilnu aplikaciju poznatu kao YouTube Kids. Aplikacija je dizajnirana da pruži optimizirano iskustvo za djecu. Odlikuje je pojednostavljen korisnički interfejs, održavani odabir kanala sa sadržajem prikladnim za djecu, te funkcije roditeljske kontrole. Kasnije, 26. avgusta 2015, YouTube je pokrenuo YouTube Gaming – aplikaciju za videogejming i videa sa strimovanjem uživo; rivalski joj je Amazonov Twitch.

U oktobru 2015, YouTube je predstavio YouTube Red (danas YouTube Premium), novi premijum servis koji nudi pristup svem sadržaju bez reklama na platformi (naslijedio je servis Music Key koji je bio izašao prošle godine); nudi originalne premijum serije i filmove koje proizvode YouTube ličnosti, kao i plejbek u pozadini za sadržaje na mobilnim uređajima. YouTube je takođe predstavio YouTube Music, treću aplikaciju usmjerenu ka strimovanju i otkrivanju muzičkog sadržaja hostovanog na YouTube platformi.

U januaru 2016, YouTube je proširio svoja sjedišta u San Bruno kupovinom ureda za 215 miliona dolara. Kompleks ima 51.500 m2 prostora i može da primi do 2.800 zasposlenika.

Dana 29. avgusta 2017, YouTube je zvanično pokrenuo „polymer” redizajn svog korisničkog interfejsa zasnovan na jeziku Material Design kao podrazumijevanom, te uveo redizajnirani logo koji se zasniva na amblemu dugmeta „plej” ovog servisa.

Dana 3. aprila 2018, desila se pucnjava u sjedištu YouTube-a u San Brunu, California.

Dana 17. maja 2018, YouTube je objavio rebrendiranje YouTube Reda kao YouTube Premium (zajedno uz veliko proširenje servisa u Kanadu i na 13 evropskih tržišta), kao i predstojeće pokretanje zasebne pretplate YouTube Music.

U septembru 2018, YouTube je počeo da hostuje zaseban web-sajt i aplikaciju YouTube Gaming, te uveo novi Gaming portal u glavnom servisu. Osoblje YouTube-a je tvrdilo da zasebna platforma uzrokuje zabunu i da bi integracija mogla da omogući odlike razvijene za servis (uključujući portale za igrice i poboljšanu mogućnost otkrivanja videa i lajv strimovanja videa vezanih za igrice) kako bi se doseglo do šire publike preko glavnog web-sajta YouTube.

U julu 2019, objavljeno je da će YouTube prekinuti podršku za sisteme Nintendo 3DS 3. septembra 2019. godine. Međutim, vlasnici New Nintendo 3DS-a, ili New Nintendo 3DS XL-a, mogu još uvijek da pristupe YouTube-u preko internet pretraživača.

## Odlike
### Videotehnologija
YouTube primarno koristi videoformate VP9 i H.264/MPEG-4 AVC, te protokol DASoHTTP. YouTube ima videosnimke i u formatu AV1.

#### Reprodukcija videa
Prethodno, gledanje videa na YouTube-u na ličnom računaru zahtijevalo je Adobe Flash Player plagin instaliran u pretraživač. U januaru 2010, YouTube je pokrenuo eksperimentalnu verziju sajta koja koristi ugrađene multimedijalne mogućnosti web-pretraživača sa podržanim HTML5 standardom. Ovime je omogućeno da se videosnimci gledaju bez neophodnog Adobe Flash Playera ili instaliranja bilo kojeg drugog plagina. Sajt YouTube-a imao je stranicu koja je omogućavala podržanim pretraživačima da koriste probni HTML5. Samo su pretraživači koji su podržavali HTML5 Video koristeći MP4 (sa H.264 videom) ili WebM (sa VP8 videom) formate mogli da reproduciraju video, pri čemu nisu sva videa bila dostupna na sajtu.

Dana 27. januara 2015, YouTube je objavio da će HTML5 biti podrazumijevana metoda reprodukcije videa na podržanim pretraživačima. YouTube je koristio ADS za Flash, ali prelaskom na HTML5 video sada strimuje videa preko DASoHTTP-a (MPEG-DASH), adaptivnog bit-rate striming rješenja zasnovanog na HTTP-u optimizujući bitrate i kvalitet za dostupnu mrežu.

#### Otpremanje
Svi korisnici YouTube-a mogu da otpreme video do 15 minuta dužine (svaki). Korisnici koji imaju dobru historiju otpremanja u skladu sa Smjernicama zajednice sajta imaju mogućnost da otpreme videouratke dužine do 12 sati, kao i da lajvstrimuju, što zahtijeva verifikaciju naloga, obično preko mobilnog telefona. Kada je YouTube pokrenut 2005, bilo je moguće otpremiti duže videouratke, a desetominutni limit uveden je u martu 2006. nakon što je YouTube otkrio da većina videa koji premašuju ovu dužinu predstavljaju neautorizovana otpremanja TV programa i filmova. Desetominutni limit je povećan na 15 minuta u julu 2010. godine. U prošlosti, bilo je moguće otpremiti videouratke duže od 12 sati. Videosnimci mogu da zauzimaju najviše 128 GB memorije. Opisi videa prave se koristeći tehnologiju prepoznavanja govora nakon što se otpreme. Takvi opisi obično nisu precizni, pa YouTube pruža nekoliko opcija za ručni unos opisa radi veće tačnosti. Već 2021, automatski skriveni (sub)titlovi (, CC) generišu se tehnologijom prepoznavanja govora nakon otpremanja videa – dostupni na 13 jezika i mašinski čitljivi tokom reprodukcije.

YouTube prihvata videa otpremljena u većini kontejner formata, uključujući AVI, MP4, MPEG-PS, QuickTime File Format i FLV. Podržava WebM datoteke kao i 3GP, omogućavajući da se video otpremi preko mobilnog telefona.

Videa sa progresivnim skeniranjem ili *interlaced* (č. ’interlejsd’; isprepleteno, interlacirano) skeniranjem mogu da se otpreme, ali za najbolju kvalitetu videa, YouTube predlaže da se *interlaced* videa ’deinterlejsuju’ prije otpremanja. Svi videoformati na YouTube-u koriste progresivno skeniranje. Statistike YouTube-a pokazuju da se *interlaced* videa još uvijek otpremaju na YouTube, a nema znakova stvarnog umanjivanja ove prakse. YouTube ovo pripisuje otpremanju sadržaja napravljenog za TV.

;Naslov
Pri otpremanju uradaka ili kod automatski generisanih uradaka, isti bi trebalo da imaju pravopisno tačan i pravilno formatiran naslov. Nekvalitetni uraci, kao što su neki muzički spotovi, imaju nevalidan naslov – koji je samo djelimično pravilan i/ili raspoznatljiv, umjesto da je naslov npr. samo iskošen naslov neke pjesme (moguće sa imenom izvođača i godinom snimanja, ali u određenom validnom formatu dosljedno za sve otpremljene uratke na kanalima umjetnika).

#### Kvalitet i formati
YouTube je originalno nudio videa samo na jednom nivou kvaliteta, prikazana u rezoluciji 320×240 piksela uz upotrebu Sorenson Spark kodeka (varijanta H.263), sa mono MP3 zvukom. U junu 2007, YouTube je dodao opciju gledanja videa u 3GP formatu na mobitelima. U martu 2008, dodat je mod visokog kvaliteta, čime je povećana rezolucija na 480×360 piksela. U decembru 2008, dodata je podrška za 720p HD. U vrijeme pokretanja 720p formata, YouTube plejer je promijenjen iz 4:3 razmjere u široki 16:9 format. Ovom novom odlikom, YouTube je počeo da prelazi na H.264/MPEG-4 AVC kao podrazumijevani format kompresije videa. U novembru 2009, dodata je podrška za 1080p HD (tj. 2160p UHD). U julu 2010, YouTube je objavio da je krenuo s objavljivanjem niza videa u 4K formatu, čime je uvedena rezolucija do 4096×3072 piksela. U martu 2015, dodata je podrška za 4K rezoluciju, a videa su se reproducirala pri 3840×2160 piksela. U junu 2014, YouTube je počeo da pruža podršku za HFR videa do 60 fps (naspram 30 koliko je bilo do tada), što je postalo dostupno otpremaocima u oktobru. YouTube je izjavio da će ovo poboljšati videa „intenzivnih pokreta”, kao što su snimci igranja videoigrica. U junu 2015, dodata je podrška za 8K format, pri čemu se videa reproduciraju pri rezoluciji od 7680×4320 piksela. U novembru 2016, dodata je podrška za HDR video koji se može enkodirati Hybrid Log-Gamma (HLG) ili Perceptual Quantizer (PQ) standardom. HDR video može da se enkodira sa Rec. 2020 *color space* principom.

Videa na YouTube dostupna su u više nivoa kvaliteta. Prethodna imena standardnog kvaliteta (SQ), visokog kvaliteta (HQ) i visoke definicije (HD) zamijenjena su numeričkim vrijednostima koje predstavljaju vertikalnu rezoluciju videa. Podrazumijevani strim videa enkodovan je u VP9 formatu sa stereo Opus zvukom; ako VP9/WebM nije podržan u pretraživaču ili na uređaju ili korisnički agent pretraživača prijavi upotrebu Windows XP-a, onda se kao zamjena koristi H.264/MPEG-4 AVC video sa stereo AAC zvukom.

#### Anotacije
Od 2008. do 2017, korisnici su mogli da dodaju „anotacije” na svoje videouratke – kao što su pop-ap tekstualne poruke i hiperlinkovi. Ove funkcije su se značajno koristile kao osnova interaktivnog videa, koji je koristio hiperlinkove do drugih videa radi postizanja elemenata razgranavanja. U martu 2017, objavljeno je da je uređivač anotacija ugašen i da će ova odlika biti ukinuta, jer joj je upotreba rapidno opala, korisnici su je doživljavali kao iritantnu i jer nije bila kompatibilna sa mobilnim verzijama servisa. Anotacije su potpuno uklonjene sa svih videa 15. januara 2019. godine. YouTube je uveo standardizovane widgete u svrhu zamjene anotacija na kros-platformski način, uključujući „završne ekrane” (izmjenljivi niz ikona odabranih videa prikazan potkraj videa) i „kartice”, što nije reverzno kompatibilno s postojećim anotacijama, s tim da će uklanjanje anotacija takođe narušiti sva interaktivna iskustva koja su zavisila od njih.

#### Strimovanje uživo
YouTube je izveo prve eksperimente sa lajv strimovanjem, uključujući koncert U2-a 2009, te sesiju pitanja i odgovora sa predsjednikom SAD-a Barackom Obamom u februaru 2010. Ovi testovi su se oslanjali na tehnologiju partnera treće strane, ali u septembru 2010. YouTube je počeo da testira svoju infrastrukturu lajv strimovanja. U aprilu 2011, YouTube je objavio izlazak odlike *YouTube Live* (YouTube Uživo), sa stranicom portala na URL-u `www.youtube.com/live`. Stvaranje strimova uživo prvobitno je bilo ograničeno na odabrane partnere. Bilo je korišteno za emitovanje događaja u stvarnom vremenu, poput Olimpijade 2012. u Londonu. U oktobru 2012, više od 8 miliona ljudi gledalo je Baumgartnerov skok sa ivice svemira kao lajv strim na YouTube-u.

U maju 2013, kreiranje lajv strimova otvoreno je kao mogućnost verifikovanim korisnicima s najmanje 1.000 pratilaca; u avgustu te godine, broj je smanjen na 100 pratilaca, a u decembru limit je uklonjen. U februaru 2017, strimovanje uživo je uvedeno za zvaničnu mobilnu aplikaciju YouTube-a. Lajv strimovanje preko mobitela prvobitno je bilo ograničeno na korisnike s najmanje 10.000 pratilaca, ali sredinom 2017. granica je smanjena na 100 pratilaca. Strimovi uživo podržavaju HDR i mogu da budu s rezolucijom do 4K pri 60 fps, a podržani su i videosnimci od 360°. U februaru 2017, uvedena je odlika strimovanja uživo nazvana Super Chat, koja omogućava korisnicima da doniraju 1–500 dolara kako bi njihov komentar bio istaknut.

#### 3D videa
U videu objavljenom 21. jula 2009, softverski inžinjer u YouTube-u Peter Bradshaw objavio je da će korisnici YouTube-a sada moći da otpremaju 3D videouratke. Videa se mogu gledati na više različitih načina, uključujući uobičajenu anaglif (cijan/crvene leće) metodu koja koristi naočale koja gledalac nosi da postigne 3D efekat. YouTube Flash player može da prikaže stereoskopski sadržaj raslojen po redovima, kolonama ili šahovskom uzorku, postranično ili anaglifom preko crvene/cijan, zelene/magenta ili plave/žute kombinacije. U maju 2011, HTML5 verzija YouTube plejera počela je da podržava postranične 3D snimke kompatibilne sa Nvidia 3D Visionom. Odlika je od tada unazađena, pa 3D odlika trenutno podržava samo crveni/cijan anaglif bez postranične podrške.

#### Videa od 360 stepeni
U januaru 2015, Google je objavio da će videa od 360 stepeni biti izvorno podržana na YouTube-u. Dana 13. marta 2015, YouTube je omogućio videa od 360° koja se mogu gledati preko Google Cardboarda, sistema za virtuelnu realnost. YouTube 360 može da se gleda i pomoću drugih naočala za virtuelnu realnost. Lajv strimovanje videa od 360° pri rezoluciji do 4K isto tako je podržano.

Godine 2017, YouTube je počeo da promoviše alternativni stereoskopski videoformat poznat kao VR180, koji je ograničen na polje gledanja od 180 stepeni, ali je promovisan kao takav da je s njim lakše praviti videosnimke nego u sistemu sa 360 stepeni te da pruža više dubine nepodvrgavanjem videa ekvipravougaonoj projekciji.

#### Role
Krajem novembra 2018, YouTube je objavio da uvodi odliku „Priče” (Story), nalik na ono što se koristi kod Snapchata i Instagrama (*stori*), čime se stvaraocima videa omogućava da ostvaruju interakciju sa fanovima bez postavljanja kompletnog videa. Priče, nazvane „Role” (Reels), mogu da budu duge do 30 sekundi i omogućavaju korisnicima da dodaju „filtere, muziku, tekst i više, uključujući nove ’YouTube-y’ stikere”. Za razliku od drugih platformi, priče na YouTube-u mogu da se prave više puta i neće nestati. Umjesto da su postavljene na vrh korisničkog interfejsa kao što se to obično radi, opcija Reels data je kao zasebna kartica na kanalu stvaraoca. Od predstavljanja ove odlike, samo određeni kreatori sadržaja imali su pristup opciji, koja bi bila uvedena kao beta verzija radi podrške i testiranja. Ako se korisnici više budu zanimali za ovu opciju, možda će i postati stalna odlika i biti prikazivana na početnoj stranici korisnika YouTube-a među preporukama. Dana 28. novembra 2018, YouTube nije odredio da li će odlika doći kao Beta ili da li će biti javno dostupna.

### Korisničke odlike
#### Zajednica
Dana 13. septembra 2016, YouTube je pokrenuo javnu beta verziju Zajednice, odlike zasnovane na društvenim medijima koja omogućava korisnicima da postave tekst, slike (uključujući GIF-ove), videa uživo i drugo u zasebnoj kartici „Zajednica” (*Community*) na svom kanalu. Prije izlaska, nekoliko kreatora je konsultovano radi predlaganja alatki koje bi Zajednica mogla da uključuje i koji su korisni; među ovim jutjuberima su Vlogbrothers, AsapScience, Lilly Singh, The Game Theorists, Karmin, The Key of Awesome, The Kloons, Peter Hollens, Rosianna Halse Rojas, Sam Tsui, Threadbanger i Vsauce3.

Nakon što je odlika zvanično uvedena, odlika *community post* aktivira se automatski za svaki kanal koji prelazi određen prag broja pretplatnika ili već ima više pretplatnika (pratilaca). Ovaj prag je smanjivan vremenom, sa 10.000 pratilaca na 1.500 pratilaca, pa na 1.000 pratilaca, što je trenutni prag (septembar 2019).

Kanalima za koje kartica za zajednicu bude omogućena, diskusija za kanal (ime prije finalizacije redizajna iz marta 2013. „One channel layout”: „komentari kanala”) bude trajno obrisana, umjesto da koegzistira ili da je premještena.

### Pristupačnost sadržaja
YouTube nudi korisnicima mogućnost da gledaju svoje videouratke na web-stranicama van web-sajta YouTube. Svaki video na YouTube-u popraćen je s dijelom HTML-a koji može da se koristi za ugrađivanje na bilo koju stranicu na internetu. Ova funkcionalnost se obično koristi za ugrađivanje YouTube videa na stranice društvenog umrežavanja i blogove. Korisnici koji žele da postave diskusiju videa, po uzoru ili povezano sa videom drugog korisnika, mogu da naprave „video response”. Dana 27. avgusta 2013, YouTube je objavio da će ukloniti ovu funkciju jer je premalo korištena. Ugrađivanje, ocjenjivanje, komentarisanje i postavljanje *response* sadržaja može da onemogući otpremalac videa. Jedanaest karaktera u URL-u YouTube videa predstavlja identifikator (64 moguća karaktera stavljena na svaku poziciju), što omogućava teoretski maksimum od 6411 ili oko 73,8 triliona (73,8 milijardi milijardi) jedinstvenih ID-ova.

YouTube ne daje link za preuzimanje videa i ima namjeru da se gledaju preko interfejsa glavnog web-sajta. Mali broj videa može da se preuzme kao MP4 datoteka. Brojni web-sajtovi trećih strana, aplikacije i plagini pretraživača omogućavaju korisnicima da preuzmu video sa YouTube-a na svoj računar. U februaru 2009, YouTube je objavio testni servis, koji omogućava nekim partnerima da ponude besplatno preuzimanje videa ili plaćeno preko Google Checkouta. U junu 2012, Google je poslao *[[cease and desist]]* pisma kojima su zaprijetili pravnim djelovanjem protiv nekoliko web-sajtova koji nude onlajn preuzimanje i pretvaranje YouTube videa u razne formate. Kao odgovor na ovo, Zamzar je uklonio mogućnost preuzimanja YouTube videa sa svog sajta.

Korisnici zadržavaju autorsko pravo na svoj rad po podrazumijevanoj Standardnoj YouTube licenci, ali imaju opciju da predaju određena prava na upotrebu pod bilo kojom od licenci javnog vlasništva koja je dostupna i koju odaberu. Od jula 2012, bilo je moguće podrazumijevano odabiranje Creative Commons licenci, čime drugi korisnici mogu da ponovo koriste i prerađuju materijal.

#### Platforme
Većina modernih pametnih mobitela ima mogućnost pristupanja videima na YouTube-u, bilo preko aplikacije ili optimiziranog web-sajta. YouTube Mobile pokrenut je u junu 2007, a koristi RTSP striming za video. Nisu svi videouraci na YouTube-u dostupni na mobilnoj verziji sajta. Od juna 2007, videouraci na YouTube-u bili su dostupni za gledanje na nizu Appleovih proizvoda. Ovo je zahtijevalo da se sadržaj sa YouTube-a transkodira u Appleov preferirani videostandard, H.264, što je proces koji je trajao nekoliko mjeseci. Videa na YouTube-u mogu da se gledaju na uređajima kao što su Apple TV, iPod Touch i iPhone. U julu 2010, mobilna verzija sajta je ponovo pokrenuta, sada zasnovana na jeziku HTML5, čime je izbjegnuta potreba za korištenjem Adobe Flash Playera i optimizirana stranica za tač-skrin kontrole. Mobilna verzija je takođe dostupna kao aplikacija za Android platformu. U septembru 2012, YouTube je pokrenuo svoju prvu aplikaciju za iPhone, prateći odluku da se odustane od toga da YouTube bude jedna od predučitanih aplikacija na iPhone-u 5 i operativnom sistemu iOS 6. Prema GlobalWebIndex-u, YouTube je koristilo 35% korisnika pametnih telefona između aprila i juna 2013, što ga čini trećom najviše korištenom aplikacijom.

Ažuriranje TiVo servisa u julu 2008. omogućilo je sistemu da pretražuje i reproducira YouTube videa. U januaru 2009, YouTube je pokrenuo „YouTube za TV”, verziju web-sajta namijenjenu set-top boksovima i drugim medijskim uređajima zasnovanim na TV-u, sa web-pretraživačima, prvobitno omogućavajući da se videa gledaju na konzolama videoigrica PlayStation 3 i Wii. U junu 2009, uveden je YouTube XL, koji ima pojednostavljen interfejs dizajniran za gledanje na standardnom televizijskom ekranu. YouTube je takođe dostupan kao aplikacija na Xbox Live-u. Dana 15. novembra 2012, Google je pokrenuo zvaničnu aplikaciju za Wii, omogućavajući korisnicima da gledaju YouTube videa sa Wii kanala. Isto tako je dostupna aplikacija za Wii U i Nintendo 3DS, a videa mogu da se gledaju na Wii U Internet Browseru preko jezika HTML5. Google je napravio da YouTube bude dostupan na Roku plejeru 17. decembra 2013, a u oktobru 2014. Sonyjevom PlayStation-u 4. U novembru 2018, YouTube je pokrenut kao aplikacija koja se može preuzeti za Nintendo Switch.

### Lokalizacija
Dana 19. juna 2007, CEO Googlea Eric Schmidt putovao je u Pariz radi pokretanja novog sistema lokalizacije. Godine 2023, interfejs web-sajta je dostupan sa lokaliziranim verzijama u 104 države, jednoj teritoriji (Hong Kong), plus svjetska verzija.

Interfejs YouTube-a sugerira koja lokalna verzija treba da se odabere na osnovu IP adrese korisnika. U nekim slučajevima, poruka „Ovaj video nije dostupan u vašoj zemlji” može da se pojavi zbog restrikcija autorskih prava ili neprikladnog sadržaja. Interfejs YouTube-ovog web-sajta je dostupan u 83 jezičke verzije (uključujući amharski, armenski, bengalski, burmanski, haićanski kreolski, kmerski, kirgiski, malagaski, laoski, mongolski, perzijski, samoanski, somalijski i uzbečki, koji nemaju lokalne verzije kanala). Pristup YouTube-u bio je blokiran u Turskoj 2008–2010, nakon kontroverzi oko postavljanja videa za koje se tvrdilo da su uvredljivi po Mustafu Kemala Ataturka i zbog nekih materijala uvredljivih za muslimane. U oktobru 2012, lokalna verzija YouTube-a je pokrenuta u Turskoj, s domenom `youtube.com.tr`. Lokalna verzija podliježe regulacijama sadržaja koje se nalaze u turskom zakonu. U martu 2009, spor između YouTube-a i  PRS for Music doveo je do toga da se premijum muzička videa blokiraju za korisnike YouTube-a u UK-u. Uklanjanje videa koja su postavile velike muzičke kompanije desilo se nakon neuspjelog sklapanja dogovora oko licenciranja. Spor je riješen u septembru 2009. U aprilu 2009, sličan spor doveo je do uklanjanja premijum muzičkih videa za korisnike u Njemačkoj.

### YouTube Premium

YouTube Premium (prethodno YouTube Red) jeste YouTube-ov servis za premijum praćenje. Nudi striming bez reklama, pristup ekskluzivnom sadržaju, reprodukciju videa u pozadini i oflajn na mobilnim uređajima, te pristup Google Play Musicovom „All Access” servisu. YouTube Premium je originalno predstavljen 12. novembra 2014, kao „Music Key”, servis za striming muzike na koju se korisnik pretplati, a namjera je bila integracija sa i zamjena postojećeg Google Play Music „All Access” servisa. Dana 28. oktobra 2015, servis je ponovo pokrenut kao YouTube Red, nudeći striming svih videa bez reklama, kao i pristup ekskluzivnom originalnom sadržaju. Novembra 2016, servis je imao 1,5&nbsp;miliona pretplatnika, uz još milion na bazi slobodne probne verzije. Juna 2017, prva sezona YouTube Red Originalsa imala je ukupno 250 miliona pregleda.

U maju 2014, prije nego što je pokrenut servis Music Key, nezavisna organizacija za trgovinu muzikom Worldwide Independent Network (Svjetska nezavisna mreža) tvrdila je da YouTube koristi ugovore bez opcije pregovora sa nezavisnim izdavačima koji su „potcijenjeni” naspram ostalih striming servisa, te da će YouTube blokirati sav muzički sadržaj izdavača koji ne postignu dogovor o uključivanju u plaćenu uslugu. U izjavi za *[[Financial Times]]* iz juna 2014, Robert Kyncl je potvrdio da će YouTube blokirati sadržaj izdavača koji ne budu pregovarali oko ugovorne uključenosti u plaćenu uslugu „kako bi se osiguralo da se svim sadržajem na platformi upravlja novim ugovornim uslovima”. Navodeći da je 90% izdavača postiglo dogovor, dodao je da „iako želimo da smo imali 100-postotan uspjeh, razumijemo da nije lako postići cilj i stoga je naša odgovornost prema korisnicima i industriji da pokrenemo poboljšano muzičko iskustvo”. *Financial Times* je kasnije izjavio da je YouTube sklopio agregirani dogovor sa Merlin Networkom, trgovačkom grupom koja predstavlja preko 20.000 nezavisnih izdavača, kako bi ih uključili u servis. Kako god, sam YouTube nije potvrdio dogovor.

Dana 28. septembra 2016, YouTube je imenovao Lyora Cohena, koosnivača 300 Entertainmenta i bivšeg zvaničnika Warner Music Groupa, globalnim predvodnikom odjeljenja za muziku.

### YouTube TV

Dana 28. februara 2017, u obavještenju za pres održanom u YouTube Space Los Angeles, YouTube je objavio pokretanje YouTube TV-a, *over-the-top* servisa za pretplatu stila MVPD koji će biti dostupan za kupce u SAD-u po cijeni od 35 dolara mjesečno. Prvobitno pokrenut na prvih pet tržišta (New York City, Los Angeles, Chicago, Philadelphia i San Francisco) 5. aprila 2017, servis nudi lajv strimove programa pet glavnih emiterskih mreža (ABC, CBS, The CW, Fox i NBC), kao i prosječno 40 kablovskih kanala u vlasništvu korporativnih roditelja tih mreža, The Walt Disney Company, CBS Corporation, 21st Century Fox, NBCUniversal i Turner Broadcasting System (uključujući, između ostalih, i Bravo, USA Network, Syfy, Disney Channel, CNN, Cartoon Network, E!, Fox Sports 1, Freeform, FX i ESPN). Pretplatnici mogu da dobiju i Showtime i Fox Soccer Plus kao opcione dodatke ako dodatno plate, te da pristupe originalnom sadržaju YouTube Premium (YouTube TV ne uključuje YouTube Red pretplatu).

Tokom događaja 2017 World Series (za koji je bio prezentujući sponzor), reklame YouTube TV-a stavljane su iza početne stranice. Logo robne marke, crveno plej dugme, bilo je na centru ekrana, oponašajući interfejs YouTube-a.

### YouTube Go
YouTube Go je Android aplikacija koja je imala za cilj da YouTube učini lakše pristupačnim na mobilnim uređajima tržišta u usponu. Razlikuje se od glavne Android aplikacije kompanije i omogućava da se videa preuzimaju i dijele s drugim korisnicima. Takođe omogućava korisnicima pretpregled videa, dijeljenje preuzetog videa preko Bluetootha, te više opcija za kontrolu mobilnih podataka i rezolucije videa.

YouTube je objavio projekat u septembru 2016. na događaju u Indiji. Pokrenut je u Indiji u februaru 2017. i proširen u novembru 2017. na 14 drugih država, među kojima su i Nigerija, Indonezija, Tajland, Malezija, Vijetnam, Filipini, Kenija i Južna Afrika. Pokrenut je u 130 država širom svijeta, uključujući Brazil, Meksiko, Tursku i Irak (1. februar 2018). Aplikacija je dostupna za oko 60% svjetske populacije.

### YouTube Music

Početkom 2018, Cohen je počeo da govori o mogućem pokretanju novog YouTube-ovog striming servisa za muzičku pretplatu, platforme koja će se takmičiti sa drugim servisima poput Spotifyja i Apple Musica. Dana 22. maja 2018, pokrenuta je muzička striming platforma „YouTube Music”.

### ISNI
Godine 2018, YouTube je postao dostupan u ISNI registru; objavio je namjeru da počne stvarati ISNI identifikatore za jedinstveno identifikovanje muzičara čije videe ima na svojim serverima. ISNI kao ishod predviđa broj ISNI ID-ova „do možda 3–5 miliona u narednih nekoliko godina”.

### Prvoaprilske šale
YouTube je imao prvoaprilsku šalu na sajtu 1. aprila svake godine od 2008. do 2016. Godine 2008, svi linkovi do videa na glavnoj stranici su preusmjeravali na muzički video Ricka Astleya *[[Never Gonna Give You Up]]*, što je šala poznata kao „rickrolling”. Sljedeće godine, kada se klikne na video na glavnoj strani, cijela stranica bi se prevrnula, za što je YouTube tvrdio da je „novi izgled”. Godine 2010, YouTube je privremeno objavio „TEXTp” mod koji je renderovao videomaterijal u ASCII art slovima „kako bi se smanjili troškovi bandwidtha za 1 $ po sekundi”.

Naredne godine, sajt je slavio svoju „100. godišnjicu” uz niz nijemih filmova u stilu sepije iz ranih 1900-ih, uključujući parodiju Keyboard Cata. Godine 2012, klikanjem na sliku DVD-a pored logoa sajta korisnik je odveden do videa o navodnoj opciji da se naruči svaki YouTube video za kućnu dostavu na DVD-u.

Godine 2013, YouTube se udružio sa satiričkom novinskom kompanijom *[[The Onion]]* radi videa kako je web-sajt za dijeljenje videa pokrenut kao takmičenje koje se sada završilo, te da će biti ugašen na deset godina prije ponovnog pokretanja 2023, sa prikazanim pobjedničkim videom samo. U videu je bilo nekoliko YouTube selebretija, među kojima i Antoine Dodson. Video dvojice voditelja koji su predstavljali nominovani video strimovan je uživo 12 sati.

Godine 2014, YouTube je objavio da je odgovoran za nastanak svih trendova viralnih videa, te otkrio pretpreglede predstojećih trendova, kao npr. „Clocking”, „Kissing Dad” i „Glub Glub Water Dance”. Naredne godine, YouTube je dodao muzičko dugme na videotraku koje je puštalo isječke iz Darudeovog djela *[[Sandstorm (Darudeova kompozicija)|Sandstorm]]*. Godine 2016, YouTube je uveo opciju da se gleda svaki video na platformi u modu 360 stepeni sa Snoop Doggom.

### Partnerstva kreatora
Godine 2016, YouTube je uveo globalni program za unapređivanje kreatora čiji videouraci ostvaruju pozitivan socijalni uticaj. Google je izdvojio 1 milion dolara za program „Creators for Change”. Prva tri videa iz programa imala su premijeru na Tribeca TV Festivalu 2017. YouTube je proširio program 2018. godine.

## Društveni uticaj

Za dolazak do publike YouTube su koristili i privatno pojedinci i velike produkcijske kompanije. Nezavisni kreatori sadržaja su stekli popularnost koja se mjeri hiljadama, uz vrlo malo troškova ili napora, s tim da su se masovna maloprodaja i radijska promocija pokazali problematičnim. Paralelno, stari medijski selebretiji došli su na web-sajt po pozivu menadžmenta YouTube-a; prvi kreatori sadržaja dobijali su značajan broj pratilaca, a publika je bila veća nego što bi je mogli steći na televiziji. YouTube-ov „Partner program” dijeljenja prihoda omogućio je zaradu i više nego dovoljnu za preživjeti kao videoproducent – top 500 partnera zarađivalo je preko 100.000 dolara godišnje, a deset najplaćenijih kanala 2,5–12 miliona dolara; godine 2012, CMU-ov poslovni urednik okarakterisao je YouTube kao „slobodnu za upotrebu ... promotivnu platformu za muzičke [izdavačke] kuće”. Godine 2013, Katheryn Thayer iz *[[Forbes]]a* ukazala je na to da rad umjetnika digitalne ere ne samo da mora da bude najvišeg kvaliteta, nego mora i da podstakne reakcije na platformi YouTube i društvenim medijima. Videa 2,5% umjetnika kategorisana kao „mega”, „mejnstrim” i „srednje veličine” imaju 90,3% relevantnih pregleda na YouTube-u i Vevou iste godine. Početkom 2013, *[[Billboard (časopis)|Billboard]]* je objavio da faktorizuje striming podatke YouTube-a u izračun čarta ''Billboard'' Hot 100 i drugih žanrovski povezanih čartova.

Zaključujući da je komunikacija licem u lice tipa koji onlajn videa donose „fino prilagođavana milionima godina evolucije”, TED-ov kurator Chris Anderson spomenuo je nekoliko stvaralaca na YouTube-u i ukazao da „ono što je Gutenberg uradio za pisanje, onlajn video danas može da uradi za komunikaciju licem u lice”. Anderson je mislio kako nije dalekovidno reći da će onlajn video dramatično ubrzati naučni napredak, te da stvaraoci videa mogu da pokrenu „najveći ciklus učenja u ljudskoj historiji”. U edukaciji, naprimjer, Khan akademija je narasla od YouTube videotutorskih sesija za rođaka osnivača Salmana Khana u ono što je Michael Noer iz *Forbesa* nazvao „najvećom školom na svijetu”, s tehnologijom spremnom da iz korijena promijeni način na koji ljudi uče. YouTube je 2008. dobio nagradu George Foster Peabody, a web-sajt je opisan kao *[[Speakers' Corner]]* koji „istovremeno utjelovljava i promoviše demokratiju”. *[[The Washington Post|Vašington post]]* je izvijestio da je nesrazmjeran udio najpraćenijih kanala na YouTube-u onaj o manjinama, što je u suprotnosti sa televizijom gdje su zvijezde inače bjelci. Studija Pew Research Centera zapaža razvoj „vizuelnog novinarstva”, u kojem stvaranje sadržaja ostvaruju i građani kao svjedoci sa uspostavljenim organizacijama za vijesti. Studija je takođe zaključila da YouTube postaje važna platforma preko koje ljudi dolaze do vijesti.

YouTube je omogućio ljudima da direktnije komuniciraju s vladom, kao što je to u predsjedničkim debatama CNN/YouTube (2007) u kojima su obični ljudi postavljali pitanja američkim predsjedničkim kandidatima preko YouTube videa; koosnivač techPresident-a rekao je da video na internetu mijenja politički pejzaž. Opisujući Arapsko proljeće (2010–2012), sociolog Philip N. Howard citirao je sažeti opis aktiviste da je organizovanje političkih nereda uključivalo korištenje „Facebooka za zakazivanje protesta, Twitter za koordinaciju, te YouTube za saopštavanje svijetu”. Godine 2012, više od jedne trećine Senata SAD-a uvelo je rezoluciju kojom se osuđuje Joseph Kony 16 dana nakon što je video „Kony 2012” postavljen na YouTube; kosponzor rezolucije, senator Lindsey Graham, istakao je da će video „učiniti više da dovede do [Konyjeve] propasti nego sve druge radnje skupa”.

S druge strane, YouTube je takođe dopustio vladi da lakše komunicira s građanima, a zvanični kanal Bijele kuće bio je sedmi najveći producent organizacije vijesti na YouTube-u 2012; 2013. promjena u zdravstvu izazvala je nastanak muzičke videosatire imitatora Obame Imana Crossona u kojoj se mladi Amerikanci podstiču da sudjeluju u programu zdravstvenog osiguranja prema Aktu o dostupnoj njezi (Obamacare). U februaru 2014, američki predsjednik Obama održao je sastanak u Bijeloj kući s vodećim stvaraocima sadržaja na YouTube-u, ne samo kako bi se promovisala važnost Obamacarea nego i uopšteno kako bi se razvili načini da se vlada komunikacijski bolje uveže sa „YouTube generacijom”. Iako je istaknuto da postoji inherentna mogućnost YouTube-a da omogući predsjednicima da se direktno povežu sa običnim građanima, zdrav razum stvaralaca sadržaja na YouTube-u kao korisnika novih medija smatra se neophodnim kako bi se bolje izborilo sa ometajućim sadržajem na web-sajtu i stekla stalna publika.

Neki videouraci na YouTube-u imaju direktan efekat na svjetske događaje, a primjer je film *[[Nevinost muslimana]]* (2012) koji je izazvao proteste i povezano antiameričko nasilje na međunarodnom nivou. TED-ov kurator Chris Anderson opisao je pojavu u kojoj geografski udaljeni pojedinci na određenim poljima dijele svoje nezavisno stečene vještine preko YouTube videa, time podstičući druge da unaprijede svoje vještine i prave inovacije i evoluciju na tom polju. Novinarka Virginia Heffernan izjavila je u *The New York Timesu* da takvi videouraci imaju „iznenađujuće implikacije” za širenje kulture i čak budućnost klasične muzike.

*[[The Legion of Extraordinary Dancers]]* (Legija izvanrednih plesača) i YouTube Symphony Orchestra (YouTube simfonijski orkestar) odabrali su svoje članstvo na osnovu individualnih videoperformansa. Humanitarni video sajberkolaboracije, „We Are the World 25 for Haiti (YouTube edition)” (Mi smo svijet 25 za Haiti (YouTube izdanje)), nastao je kombinovanjem performansa 57 globalno distribuisanih pjevača u jedan muzički rad, a *The Tokyo Times* ističe da je YouTube video „We Pray for You” (Molimo se za vas) kao dio sajberkolaboracije primjer trenda upotrebe crowdsourcinga za humanitarne svrhe.
Projekat „Postaje bolje” (), kojem je svrha antibuling, evoluirao je iz jednog YouTube videa namijenjenog obeshrabrenim ili suicidalnim LGBT tinejdžerima, te za dva mjeseca privukao pažnju stotina uticajnih ljudi, uključujući američkog predsjednika Obamu, potpredsjednika Bidena, osoblje Bijele kuće, te nekoliko sekretara kabineta. Slično ovome, kao odgovor na video „My story: Struggling, bullying, suicide, self-harm” (Moja priča: Borba, buling, samoubistvo i samopovreda) 15-godišnje Amande Todd, gotovo odmah nakon njenog samoubistva poduzete su legislativne mjere radi proučavanja bulinga i stvaranja nacionalne antibuling strategije. U maju 2018, londonska Metropolitenska policija tvrdila je da *drill* videa koja govore o nasilju podstiču nasilje bandi; YouTube je obrisao 30 muzičkih videa nakon ove žalbe.

## Prihodi
Google ne daje detaljne brojke o troškovima i prihodima YouTube-a. YouTube-ovi prihodi za 2007. zabilježeni su kao „nematerijalni” u regulatornom podnesku. U junu 2008, članak u časopisu *Forbes* projicirao je prihode 2008. na 200 miliona dolara, bilježeći napredak u zaradi od reklama. U januaru 2012, procijenjeno je da posjetioci YouTube-a potroše prosječno 15 minuta dnevno na sajtu, naspram četiri ili pet sati dnevno koliko potroši prosječan Amerikanac na gledanje televizije. Godine 2012, prihod YouTube-a od programa reklama procijenjen je na 3,7 milijardi dolara. Godine 2013, gotovo je udvostručen i prema eMarketer-u iznosio je 5,6 milijardi dolara, dok su ga drugi procjenjivali na 4,7 milijardi dolara. Velika većina videa na YouTube-u je besplatna za gledanje i podržava ih reklamiranje. U maju 2013, YouTube je uveo probnu šemu 53 kanala za pretplatu s cijenama 0,99–6,99 dolara mjesečno. Ovaj potez viđen je kao pokušaj takmičenja sa ostalim provajderima onlajn kanala s pretplatom, kao što je Netflix ili Hulu. Godine 2017, bilježi se da gledaoci prosječno gledaju YouTube na mobilnim uređajima više od jednog sata svaki dan.

### Partnerstva za reklamiranje
YouTube je počeo s marketinškim i reklamnim partnerstvom sa NBC-jem u junu 2006. U martu 2007, sklopio je ugovor sa BBC-jem za tri kanala sa sadržajem BBC-ja, jednim za vijesti i dva za zabavu. U novembru 2008, YouTube je postigao dogovor sa MGM-om, Lions Gate Entertainmentom i CBS-om, kojim je kompanijama omogućeno da postavljaju filmove i epizode TV serija pune dužine na sajt, što se prikazuje zajedno sa reklamama u sekciji za američke gledaoce pod nazivom „Shows”. Ovim potezom se namjeravala stvoriti konkurencija web-sajtovima kao što je Hulu, koji pružaju materijale NBC-ja, Foxa i Disneya. U novembru 2009, YouTube je pokrenuo verziju odjeljka „Shows” za britanske gledaoce, nudeći oko 4.000 programa pune dužine od više od 60 partnera. U januaru 2010, YouTube je uveo uslugu onlajn iznajmljivanja filmova, koja je dostupna jedino gledaocima u SAD-u, Kanadi i UK-u (2010). Usluga obuhvata preko 6.000 filmova.

### Partnerstvo sa kreatorima videa
U maju 2007, YouTube je pokrenuo Partner program (YPP), sistem zasnovan na AdSense-u koji omogućava otpremaocu videa da podijeli prihode koji dolaze od reklamiranja na sajtu. YouTube obično uzima 45% prihoda od reklamiranja na videima u YPP-u, a 55% ide otpremaocu odnosno vlasniku kanala.

YPP ima preko milion članova. Prema TubeMogul-u, godine 2013. ’uvodno’ reklamiranje na YouTube-u (ono koje se prikazuje prije početka videa) koštalo je oglašivače reklama prosječno 7,60 dolara na 1.000 pregleda. Obično, ne više od polovine videa koji su ispunjavali uslove imalo je uvodnu reklamu, zbog nedostatka interesovanja oglašivača.

Smjernice YouTube-a ograničavaju određene oblike sadržaja od uključivanja u videa koji se monetizuju reklamama, uključujući sadržaje koji odražavaju izrazito nasilje, pogrdan jezik, seksualni sadržaj, „kontroverzne ili osjetljive teme i događaje, uključujući teme povezane s ratom, političkim sukobima, prirodnim katastrofama i tragedijama, čak i ako grafičke slike nisu prikazane” (osim ako je sadržaj „uobičajeno vrijedan objave ili humorističan i namjera kreatora je da informiše ili zabavi”), te videa čiji komentari korisnika sadrže „neprikladan” sadržaj.

Godine 2013, YouTube je uveo opciju za kanale s najmanje hiljadu pratilaca da zahtijevaju plaćeno praćenje (pretplatu) kako bi gledaoci mogli da gledaju videe. U aprilu 2017, YouTube je postavio kvalifikacioni uslov od 10.000 pregleda ukupno za plaćeno praćenje. Dana 16. januara 2018, kvalifikacioni uslov za monetizaciju promijenjen je na 4.000 sati gledanja unutar posljednjih 12 mjeseci i 1.000 pratilaca. Ovaj potez je viđen kao pokušaj da se osigura da videa koja se monetizuju ne vode ka kontroverzi, ali je i kritikovan radi oštećivanja manjih YouTube kanala.

YouTube plej dugme, kao dio nagrade za kreatore na YouTube-u, jeste priznanje YouTube-a koje se dodjeljuje najpopularnijim kanalima. Prave se od niklom obložene bakar-nikl legure, zlatom obloženog mesinga, srebrom obloženog metala i rubina, a dobijaju ih kanali s najmanje sto hiljada, milion, deset miliona i pedeset miliona pretplatnika [redom].

### Prihodi za vlasnike autorskih prava
:*Dalje informacije: [[#Materijal zaštićen autorskim pravima]]*
Većina prihoda YouTube-a ide vlasnicima autorskih prava na videouratke. Godine 2010, objavljeno je da je skoro trećina videa s reklamama otpremljena bez dozvole vlasnika autorskih prava. YouTube daje opciju vlasnicima autorskih prava da lociraju i uklone svoje radove ili da ih zadrže radi prihoda. U maju 2013, Nintendo je počeo da preuzima vlasništvo nad svojim autorskim pravima i potraživao je prihode od reklama od kreatora videa koji su postavljali snimke ekrana Nintendo igrica. U februaru 2015, Nintendo je pristao da podijeli prihode sa kreatorima videa.

## Pravna pitanja
Iako YouTube ne dopušta postavljanje sadržaja zaštićenog zakonom o autorskim pravima Sjedinjenih Američkih Država i sve vrijeme ga briše, takav sadržaj se neprestano pojavljuje. Tu spadaju televizijske emisije, reklame, muzički spotovi, snimci koncerata, isječci iz filmova i TV serija i dr. Ukoliko ih vlasnik autorskih prava ne prijavi, jedini način na koji YouTube otkriva takav sadržaj je putem ključnih riječi i oznaka (tagova) koje su postavljene uz njega. Svojevremeno je YouTube ponudio mogućnost da korisnici prijave sadržaj koji krši autorska prava, ali se ispostavilo da je takav sistem podložan zloupotrebi jer su neki korisnici prijavljivali originalne uratke drugih korisnika.

Zbog kršenja autorskih prava YouTube-u je uloženo mnogo pritužbi, a pokrenuto je i nekoliko sudskih postupaka. Tako je, naprimjer, Japansko društvo za zaštitu prava autora, kompozitora i izdavača (JASRAC) tražilo da YouTube ukloni hiljade videoisječaka popularnih japanskih muzičara. U veljači 2006. televizijska kompanija NBC zatražila je uklanjanje zaštićenog materijala; međutim, kako je YouTube sve više dobijao na značaju, NBC se u julu iste godine odlučuje za neobičan potez te mu nudi saradnju. Tako na YouTube-u danas postoji službeni NBC-jev kanal na kojem je moguće gledati isječke iz njegove produkcije.

U avgustu 2006. YouTube najavljuje da planira tokom 18 mjeseci ponuditi na svojoj stranici sve muzičke spotove ikad napravljene. Warner Music Group i EMI prihvataju projekat te u septembru potpisuju ugovor s YouTube-om, a u oktobru ugovore potpisuju i CBS, Universal Music Group i Sony BMG Music Entertainment. Prema ugovoru, te kompanije YouTube-u ustupaju pravo na emitovanje muzičkih spotova iz njihove produkcije za dio prihoda od reklama s YouTube-ovih stranica.

## Cenzura i filtriranje sadržaja

Godine 2018, Kina i Sjeverna Koreja trajno su blokirali pristup YouTube-u, s tim da Iran blokira YouTube na samo jednom provajderu usluge interneta. YouTube je bio blokiran u Uzbekistanu u oktobru 2018. iz nepoznatih razloga; pristup Facebooku je bio blokiran mjesec ranije; ljudi u državi se oslanjaju na VPN softver kako bi izbjegli blokadu; dana 15. januara, objavljeno je da je blokada ukinuta, ali to je potrajalo samo 6–7 sati.

Vlade blokiraju YouTube iz raznih razloga, među kojima su i sljedeći:
* ograničavanje javnog pristupa i izlaganja sadržaja koji može potpirivati društvene ili političke nemire
* sprečavanje kritikovanja vladara (npr. u Sjevernoj Koreji), vlade (npr. u Kini) ili njenog djelovanja (npr. u Maroku) ili njenih zvaničnika (npr. u Turskoj i Libiji) ili religije (npr. u Pakistanu)
* kršenje nacionalnih zakona, uključujući zakone o zaštiti autorskih prava i intelektualnog vlasništva (npr. u Njemačkoj), kršenje zabrane govora mržnje, narušavanje etike ili zakona zasnovanih na moralu (npr. u Iranu), sprečavanje pristupa videouracima neprikladnima za mlade, čemu YouTube i sam doprinosi verzijom servisa YouTube Kids i „modom restrikcije”
* smanjivanje ometanja rada na poslu ili u školi, (npr. u Australiji)
* smanjivanje količine korištenog bandwidtha mreže

U nekim državama, YouTube je kompletno blokiran, bilo putem dugotrajno određenog bana ili na ograničene periode kao što su oni tokom nemira, izbora ili predstojećih političkih godišnjica. U drugim državama, pristup web-sajtu u cjelini ostaje otvoren, ali pristup određenim videima je blokiran. U slučajevima kada je cijeli sajt blokiran zbog jednog određenog videa, YouTube uglavnom pristane da ukloni taj video ili mu ograniči pristup tako da bi servis opstao. Poslovni subjekti, škole, vladine agencije i druge privatne institucije uglavnom blokiraju sajtove društvenih medija, uključujući YouTube, zbog ograničenja bandwidtha i potencijala sajta koji ima za ometanje.

Više država je prethodno blokiralo pristup YouTube-u:
* Tajland je blokirao pristup u aprilu 2007. zbog videa u kojem se navodno vrijeđa tajlandski kralj.
* Maroko je blokirao pristup u maju 2007, vjerovatno kao rezultat videa u kojima je kritikovana okupacija Zapadne Sahare od strane Maroka. YouTube je ponovo postao dostupan 30. maja 2007, kada je *Maroc Telecom* nezvanično objavio da je uskraćivanje pristupa web-sajtu bio puki „tehnički kvar”.
* Turska je blokirala pristup od 2008. do 2010. nakon kontroverzi oko videa za koje se tvrdilo da vrijeđaju Mustafu Kemala Ataturka. U novembru 2010, video turskog političara Deniza Bajkala izazvao je ponovnu, kraću blokadu sajta, a prijetili su da će ga ponovo ugasiti ako se video ne ukloni. Tokom dvoipogodišnje blokade YouTube-a, web-sajt za dijeljenje videa je ostao osmi najposjećeniji sajt u Turskoj. Godine 2014, Turska je blokirala pristup po drugi put, nakon „curenja informacija visokog značaja” ().
* Pakistan je blokirao pristup 23. februara 2008, zbog „uvredljivog materijala” prema islamskoj vjeri, uključujući prikazivanje danskih crtanih filmova o Muhamedu. Ovo je dovelo do globalnog gašenja sajta YouTube na oko dva sata, pošto se pakistanski ban nenamjerno prenio na ostale države. Dana 26. februara 2008, ukinuta je zabrana web-sajta nakon što je sporni sadržaj uklonjen sa servera na zahtjev vlade. Mnogi Pakistanci izbjegavali su trodnevnu blokadu koristeći VPN softver. U maju 2010, nakon Dana „Svako crta Muhameda”, Pakistan je ponovo blokirao pristup YouTube-u, navodeći kao razlog „svetogrdni sadržaj u porastu”. Ban je ukinut 27. maja 2010, nakon što je web-sajt uklonio sporni sadržaj sa svojih servera na zahtjev vlade. Međutim, pojedini videouraci koji budu uvredljivi za muslimane a postavljani na YouTube i dalje će biti blokirani. Pakistan je ponovo uveo zabranu YouTube-a u septembru 2012, nakon što je sajt odbio da ukloni film *[[Nevinost muslimana]]* (), tako da je zabrana ostala na snazi. Ban je ukinut u januaru 2016, nakon što je YouTube pokrenuo posebnu verziju za Pakistan.
* Turkmenistan je blokirao pristup 25. decembra 2009, iz nepoznatih razloga. Drugi web-sajtovi, kao što je LiveJournal, takođe su bili blokirani.
* Libija je blokirala pristup 24. januara 2010, zbog videa koji su prikazivali demonstracije u gradu Bengaziju, porodica zarobljenika ubijenih u Zatvoru „Ebu Selim” 1996, te videa članova porodice libijskog vođe Muamera Gadafija na zabavama. Blokiranje je kritikovao Human Rights Watch. U novembru 2011, nakon Rata u Libiji, YouTube je ponovo omogućen u ovoj državi.
* Afganistan, Bangladeš, Pakistan i Sudan blokirali su pristup u septembru 2012. nakon kontroverze oko 14-minutnog trejlera za film *Nevinost muslimana* koji je postavljen na sajt. Sud u južnoj ruskoj republici Čečeniji donio je zaključak da film *Nevinost muslimana* treba da bude zabranjen.
* U Libiji i Egiptu, smatra se da je trejler za film *Nevinost muslimana* uzrok nasilnih protesta u septembru 2012. YouTube je izjavio: „Ovaj video – koji je uveliko dostupan na webu – jasno poštuje naše smjernice i stoga će ostati na YouTube-u. Kako god, s obzirom na vrlo tešku situaciju u Libiji i Egiptu privremeno smo ograničili pristup u obje zemlje.”
* Rusija je prijetila da će zabraniti YouTube nakon što su obrisana dva njemačka RT (onlajn) kanala u septembru 2021. Nakon invazije Rusije na Ukrajinu 2022, YouTube je 1. marta saopštio da će sa svoje platforme u Evropi početi uklanjati sadržaj RT-a (i drugih glasnika koje finansira ruska vlada).

## Povezano
* Lista jutjubera

## Reference

## Literatura

* 
* 
* 
* 
* 

## Vanjske veze

* 
* blog.youtube (Press)
* Zvanični blog
* YouTube na Google Developersu
* ''Da li jutjuberi prave revoluciju u industriji zabave'', video na PBS-u
* Scholia, ''topic'' profil